CELEX: 32006D0804
Language: sk
Date: 2006-11-23 00:00:00
Title: 2006/804/ES: Rozhodnutie Komisie z  23. novembra 2006 o harmonizácii rádiového frekvenčného spektra pre zariadenia rádiofrekvenčnej identifikácie (RFID) prevádzkované v ultravysokofrekvenčnom pásme (UHF) [oznámené pod číslom K(2006) 5599]

25.11.2006   
            
            
               SK
            
            
               Úradný vestník Európskej únie
            
            
               L 329/64
            
         
      ROZHODNUTIE KOMISIE
   
   z 23. novembra 2006
   o harmonizácii rádiového frekvenčného spektra pre zariadenia rádiofrekvenčnej identifikácie (RFID) prevádzkované v ultravysokofrekvenčnom pásme (UHF)
   [oznámené pod číslom K(2006) 5599]
   (2006/804/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
   keďže:
   
               (1)
            
            
               Technológia rádiofrekvenčnej identifikácie (RFID), špecifický typ zariadenia krátkeho dosahu, môže mať v Európe významný hospodársky a spoločenský prínos. Existujú rôzne aplikácie RFID, ako napríklad automatická identifikácia tovaru, sledovanie majetku, bezpečnostné a poplašné systémy, odpadové hospodárstvo, snímače priblíženia, systémy proti krádeži, lokalizačné systémy, prenos údajov do vreckových zariadení a bezdrôtové riadiace systémy. Vývoj zariadení RFID založených na ultravysokých frekvenciách (UHF) v ES prispeje k rozvoju informačnej spoločnosti a k podpore inovácií.
            
         
               (2)
            
            
               Aby v Európe mohla fungovať identifikácia výrobkov využívajúcich UHF RFID alebo prevádzka služieb súvisiacich s RFID, sú potrebné harmonizované podmienky a právna istota, pokiaľ ide o dostupnosť rádiového frekvenčného spektra UHF RFID. Zabezpečením funkčného vnútorného trhu sa pomôže úspešnému a rýchlemu zavedeniu RFID technológie, lebo podporí úspory z rozsahu a cezhraničné používanie.
            
         
               (3)
            
            
               Účel tohto rozhodnutia sa obmedzuje na RFID systémy, v ktorých zariadenia pripojené k predmetom, ktoré majú byť identifikované, nemajú samostatný zdroj energie na rádiové vysielanie a vysielajú výlučne s opätovným využitím energie, ktorú na ne vyžiari čítacie zariadenie. Ich potenciál spôsobiť rušenie iným používateľom spektra je preto spravidla obmedzený. Takéto zariadenia sa preto môžu deliť o frekvenčné pásma s inými službami, na ktoré treba alebo netreba mať povolenie, bez toho, aby spôsobovali škodlivé rušenie a môžu existovať súčasne s inými zariadeniami krátkeho dosahu. Ich používanie by preto nemalo podliehať individuálnemu povoleniu podľa smernice o povolení Európskeho parlamentu a Rady 2002/20/ES (2). Rádiokomunikačné služby, ako sú definované v nariadeniach o rádiokomunikáciách Medzinárodnej telekomunikačnej únie, sú navyše nadradené takýmto zariadeniam RFID a nevyžaduje sa od nich zabezpečenie ochrany zariadení RFID pred rušením a RFID systémy nesmú spôsobiť rušenie týmto rádiokomunikačným službám. Keďže používateľom zariadení RFID preto nemožno zaručiť ochranu pred rušením, je zodpovednosťou výrobcov zariadení RFID, aby chránili tieto zariadenia pred škodlivým rušením zo strany rádiokomunikačných služieb ako aj zo strany iných zariadení krátkeho dosahu, ktoré sú prevádzkované v súlade s uplatniteľnými právnymi predpismi Spoločenstva alebo vnútroštátnymi právnymi predpismi. Podľa smernice Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (3) (smernica o RZ&KTZ) by výrobcovia mali zabezpečiť efektívne využívanie rádiového frekvenčného spektra zariadeniami RFID, aby sa zabránilo škodlivému rušeniu spôsobovanému iným zariadeniam krátkeho dosahu.
            
         
               (4)
            
            
               Komisia preto 11. marca 2004 vydala podľa článku 4 ods. 2 rozhodnutia o rádiovom frekvenčnom spektre poverenie (4) Európskej konferencii poštových a telekomunikačných administratív (CEPT) na harmonizáciu rádiového frekvenčného spektra využívaného zariadeniami krátkeho dosahu, vrátane zariadení RFID. Na základe tohto poverenia CEPT vo svojej správe (5) z 15. novembra 2004 zaviedla zoznam dobrovoľných harmonizačných opatrení, ktoré v Európskom spoločenstve existujú pre zariadenia krátkeho dosahu, a vyhlásila, že na zabezpečenie právnej stability harmonizácie frekvencií dosiahnutej na úrovni CEPT treba silnejšie záväzky zo strany členských štátov, najmä pokiaľ ide o UHF spektrum využívané zariadeniami RFID.
            
         
               (5)
            
            
               Pásma, ktoré navrhla CEPT na harmonizáciu, na využitie RFID sú upravené harmonizovanou normou EN 302 208 prijatou podľa smernice 1999/5/ES. Táto norma opisuje techniku LBT („listen-before-talk“), ktorej cieľom je poskytovať vhodné mitigačné úrovne, aby sa zabránilo škodlivému rušeniu spôsobovanému ostatným používateľom v danom pásme. Používanie tejto normy alebo iných vhodných harmonizovaných noriem poskytuje predpoklad zhody so základnými požiadavkami smernice RZ&KTZ.
            
         
               (6)
            
            
               Harmonizáciou podľa tohto rozhodnutia sa nevylučuje, aby členské štáty v odôvodnených prípadoch uplatňovali prechodné obdobia alebo opatrenia na spoločné používanie rádiového frekvenčného spektra podľa článku 4 ods. 5 rozhodnutia o rádiovom frekvenčnom spektre.
            
         
               (7)
            
            
               Využívanie frekvenčného spektra podlieha požiadavkám právnych predpisov Spoločenstva v oblasti ochrany verejného zdravia, najmä smernici Európskeho parlamentu a Rady 2004/40/ES (6) a odporúčaniu Rady 1999/519/ES (7). Ochrana zdravia je pri rádiových zariadeniach zabezpečená súladom takýchto zariadení so základnými požiadavkami podľa smernice RZ&KTZ.
            
         
               (8)
            
            
               Vzhľadom na rýchle technologické zmeny budú vznikať nové UHF RFID a podobné zariadenia, ktoré si budú vyžadovať stálu kontrolu podmienok harmonizácie frekvenčného spektra, berúc do úvahy hospodársky prínos nových aplikácií a požiadavky priemyslu a používateľov. Na vývoj trhu a v oblasti technológií bude teda potrebné reagovať aktualizáciou tohto rozhodnutia. Ak z preskúmania vyplynie potreba prispôsobiť rozhodnutie, rozhodne sa o zmenách a doplneniach podľa postupu na prijímanie vykonávacích opatrení spresneného v rozhodnutí o rádiovom frekvenčnom spektre. Tieto aktualizácie môžu zahŕňať prechodné obdobia s cieľom zohľadniť situácie zaťažené minulosťou.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum,
            
         PRIJALA TOTO ROZHODNUTIE:
   Článok 1
   Účelom tohto rozhodnutia je zosúladenie podmienok pre dostupnosť a účinné využitie rádiového frekvenčného spektra zariadeniami RFID prevádzkovanými v ultravysokofrekvenčnom pásme (UHF).
   Článok 2
   Na účely tohto rozhodnutia:
   
               1.
            
            
               „zariadenia RFID“ znamenajú zariadenia určené okrem iného na sledovanie a identifikáciu predmetov s použitím rádiového systému, ktorý sa skladá na jednej strane z pasívnych zariadení (štítkov) pripevnených k predmetu a na druhej strane z vysielacích/prijímacích jednotiek (čítačiek), ktoré aktivujú štítky a prijímajú z nich údaje;
            
         
               2.
            
            
               „na nechránenom základe bez rušenia“ znamená, že žiadnej rádiokomunikačnej službe sa nesmie spôsobiť škodlivé rušenie a že sa nemôže uplatňovať nárok na ochranu pred škodlivým rušením pochádzajúcim z rádiokomunikačných služieb.
            
         Článok 3
   1.   Členské štáty v lehote do šiestich mesiacov od nadobudnutia účinnosti tohto rozhodnutia určia a sprístupnia na nevýhradnom a nechránenom základe bez rušenia frekvenčné pásma pre zariadenia RFID, s výhradou špecifických podmienok, ako sa stanovuje v prílohe k tomuto rozhodnutiu.
   2.   Členské štáty môžu bez ohľadu na odsek 1 požiadať o prechodné obdobia a/alebo opatrenia na spoločné používanie rádiového frekvenčného spektra podľa článku 4 ods. 5 rozhodnutia o rádiovom frekvenčnom spektre.
   3.   Toto rozhodnutie sa nedotýka práva členských štátov povoliť využívanie frekvenčných pásiem za menej reštriktívnych podmienok, ako sú podmienky stanovené v prílohe k tomuto rozhodnutiu.
   Článok 4
   Aby bolo možné rozhodnutie včas aktualizovať, členské štáty sústavne kontrolujú využívanie príslušných pásiem a o svojich zisteniach informujú Komisiu.
   Článok 5
   Toto rozhodnutie je určené členským štátom.
   
      V Bruseli 23. novembra 2006
      
         
            Za Komisiu
         
         Viviane REDING
         
         
            členka Komisie
         
      
   
   
      (1)  Ú. v. ES L 108, 24.4.2002, s. 1.
   
      (2)  Ú. v. ES L 108, 24.4.2002, s. 21.
   
      (3)  Ú. v. ES L 91, 7.4.1999, s. 10.
   
      (4)  Poverenie pre CEPT na analýzu ďalšej harmonizácie rádiového frekvenčného spektra využívaného zariadeniami krátkeho dosahu.
   
      (5)  Konečná správa ECC na základe poverenia od EK pre CEPT na harmonizáciu rádiového frekvenčného spektra.
   
      (6)  Ú. v. EÚ L 159, 30.4.2004, s. 1.
   
      (7)  Ú. v. ES L 199, 30.7.1999, s. 59.
   
      PRÍLOHA
      
                  Frekvenčné pásmo UHF
               
               
                  Špecifické podmienky
               
            
                  Maximálny výkon/intenzita poľa
               
               
                  Kanálový odstup:
               
            
                  Subpásmo A: 865–865,6 MHz
               
               
                  100 mW ERP
               
               
                  200 kHz
               
            
                  Subpásmo B: 865,6–867,6 MHz
               
               
                  2 W ERP
               
               
                  200 kHz
               
            
                  Subpásmo C: 867,6–868 MHz
               
               
                  500 mW ERP
               
               
                  200 kHz
               
            Stredné frekvencie kanálu sú 864,9 MHz + (0.2 MHz × číslo kanálu)
      Dostupné čísla kanálov pre každé subpásmo sú tieto:
      
                   
               
               
                  subpásmo A: číslo kanálu od 1 do 3,
               
            
                   
               
               
                  subpásmo B: číslo kanálu od 4 do 13,
               
            
                   
               
               
                  subpásmo C: číslo kanálu od 14 a 15.
               
            Poznámka: To isté zariadenie môže pracovať vo viacerých subpásmach.